b'\n_START_ARTICLE_\nJonavos tiltas\n_START_SECTION_\nTilto rekonstrukcija\n_START_PARAGRAPH_\n2013\xc2\xa0m. vyko 1956\xc2\xa0m. pastatyto tilto rekonstrukcija, tod\xc4\x97l kelias per \xc5\xa1\xc4\xaf tilt\xc4\x85 buvo u\xc5\xbedarytas, nukreipiant eism\xc4\x85 keli\xc5\xb3 kilometr\xc5\xb3 apylanka per Taurostos tilt\xc4\x85 (ties AB Achema). P\xc4\x97stiesiems buvo leid\xc5\xbeiama vaik\xc5\xa1\xc4\x8dioti ir vykdom\xc5\xb3 darb\xc5\xb3 metu._NEWLINE_Darbai prad\xc4\x97ti gegu\xc5\xbe\xc4\x99, o art\xc4\x97jant met\xc5\xb3 pabaigai u\xc5\xbebaigta tilto gel\xc5\xbebetonin\xc4\x97s perdangos renovacija. Tilto rekonstrukcijai Lietuvos automobili\xc5\xb3 keli\xc5\xb3 direkcija skyr\xc4\x97 7,6 mln. lit\xc5\xb3, o rangos darb\xc5\xb3 konkurs\xc4\x85 laim\xc4\x97jo AB \xe2\x80\x9eKauno tiltai\xe2\x80\x9c. Iki \xc5\xa1iol beveik 60-ies met\xc5\xb3 tiltas per vis\xc4\x85 savo tarnavimo laikotarp\xc4\xaf n\xc4\x97 karto nebuvo rekonstruotas._NEWLINE_Metalin\xc4\x97 tilto perdanga buvo praplatinta ir padengta atmosferos poveikiui atsparia antikorozine danga, rekonstruoti kiti tilto perdangos elementai: hidroizoliacija, deformaciniai pj\xc5\xabviai, tur\xc4\x97kliniai blokai. Paklota nauja asfaltbetonio danga. Tilto va\xc5\xbeiuojamoji dalis i\xc5\xa1platinta iki 7\xc2\xa0m, abiejose tilto pus\xc4\x97se esantys p\xc4\x97s\xc4\x8di\xc5\xb3j\xc5\xb3 takai\xc2\xa0\xe2\x80\x93 iki 1,5\xc2\xa0m. Taip pat suremontuotos tilto atramos, sumontuoti nauji plieniniai apsauginiai atitvarai, ap\xc5\xa1vietimo stulpai. Buvo atsi\xc5\xbevelgta \xc4\xaf statinio autentik\xc4\x85, tod\xc4\x97l senieji ketaus tur\xc4\x97klai, priklausantys kult\xc5\xabros paveldui, buvo i\xc5\xa1saugoti ir rekonstruoti. Sutvarkytos tilto prieigos: \xc5\xa1laitai prie up\xc4\x97s atnaujinti ir aps\xc4\x97ti \xc5\xbeole, po tiltu\xc2\xa0\xe2\x80\x93 sutvirtinti gel\xc5\xbebetonin\xc4\x97mis plok\xc5\xa1t\xc4\x97mis. Tiltas taip pat pritaikytas ne\xc4\xafgali\xc5\xb3j\xc5\xb3 poreikiams.'